[{"text_idx": "#000000", "text": "alert(\"Copied the text: \" + copyText.value);"}, {"text_idx": "#000003", "text": "Hyfforddiant mewnol sydd wedi\u2019i deilwra"}, {"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000006", "text": "Gwefan newydd i\u2019ch helpu i fynd ati i wirfoddoli"}, {"text_idx": "#000008", "text": "Mae ein gwefan gwirfoddoli newydd sbon, a lansiwyd wythnos diwethaf, yn ei gwneud yn hawdd i wirfoddolwyr chwilio am gyfleoedd gwirfoddoli, ymuno a\u0302 nhw a chadw cofnod o\u2019u profiadau."}, {"text_idx": "#000009", "text": "Mewn blogiau blaenorol canolbwyntiais ar sut y gall mudiadau ddechrau arni a chreu cyfleoedd ar y wefan newydd ac ar nodweddion eraill a all eu helpu i recriwtio a rheoli gwirfoddolwyr. Mae cyfleoedd newydd yn cael eu rhoi ar y wefan bob dydd. Nawr mae\u2019n bryd troi ein sylw at wirfoddolwyr, neu ddarpar wirfoddolwyr, a sut y gallwch chi ddefnyddio\u2019r wefan."}, {"text_idx": "#000010", "text": "Dod o hyd i gyfleoedd gwirfoddoli"}, {"text_idx": "#000011", "text": "Yn gyntaf, ewch i\u2019r wefan"}, {"text_idx": "#000012", "text": "Gallwch ddechrau chwilio ar unwaith gan ddefnyddio allweddeiriau \u2013 gweithgaredd efallai, neu enw mudiad."}, {"text_idx": "#000013", "text": "Dangosir canlyniadau yn o\u0302l eu pellter ohonoch chi. Bydd unrhyw ddigwyddiadau untro perthnasol yn ymddangos ar frig y rhestr. Os yw\u2019r rhestr yn rhy hir, ceisiwch gulhau\u2019r chwiliad drwy roi allweddeiriau ychwanegol yn y chwiliad."}, {"text_idx": "#000014", "text": "I gael gwybod mwy am y cyfleoedd sy\u2019n ymddangos yn eich rhestr ganlyniadau, gofynnir i chi gofrestru, os nad ydych eisoes wedi gwneud hynny. Dim ond ychydig funudau y bydd hyn yn ei gymryd. Mae angen cyfeiriad ebost arnoch a gofynnir i chi greu cyfrinair."}, {"text_idx": "#000015", "text": "Ar gyfer rhai cyfleoedd gwirfoddoli, gallwch ymuno\u2019n syth a\u0302\u2019r cyfle ar sail y cyntaf i\u2019r felin, heb broses ymgeisio na phroses ddethol. Mewn achosion o\u2019r fath gwahoddir i chi \u2018Ymuno\u2019. Anfonir cadarnhad atoch a disgwylir i chi fod yn y man priodol ar yr amser a nodir gan y mudiad."}, {"text_idx": "#000016", "text": "Mae proses ymgeisio ynghlwm wrth gyfleoedd eraill \u2013 megis sgwrs gychwynnol, ffurflen gais ac mewn rhai achosion hyfforddiant cychwynnol neu wiriadau DBS cyn y gellir cadarnhau\u2019ch lleoliad gwirfoddoli."}, {"text_idx": "#000017", "text": "Yn yr achosion hyn gofynnir i chi \u2018Ymgeisio\u2019 a dilyn y camau angenrheidiol. Mae\u2019n bosib y bydd modd i chi lawrlwytho dogfennau perthnasol, megis ffurflen gais, o\u2019r wefan. Fe welwch fanylion cyswllt y mudiad (a elwir yn \u2018Ddarparwyr\u2019 ar y wefan hon), fel y gallwch gysylltu a\u0302 nhw os hoffech gael gwybod mwy cyn ymgeisio."}, {"text_idx": "#000018", "text": "Ar o\u0302l dod o hyd i gyfle gwirfoddoli efallai y byddwch am gael gwybod beth arall y mae\u2019r mudiad dan sylw yn ei gynnig. Cliciwch ar enw\u2019r mudiad i weld ei dudalen Darparwr, a fydd yn cynnwys manylion y mudiad a rhestr o\u2019r holl gyfleoedd gwirfoddoli y mae\u2019n eu hysbysebu ar y wefan."}, {"text_idx": "#000019", "text": "Mae\u2019r wefan yn gwbl ddwyieithog a gallwch chwilio yn Gymraeg neu\u2019n Saesneg \u2013 ond cofiwch fod eich chwiliad wedi\u2019i seilio ar allweddeiriau sy\u2019n ymddangos yn y disgrifiad o\u2019r cyfle a roddwyd ar y wefan gan y mudiad."}, {"text_idx": "#000020", "text": "Tra\u2019r ydym yn annog disgrifiadau dwyieithog yn gryf, ni allwn orfodi hyn. Rydym yn annog mudiadau i ddefnyddio\u2019r tag \u2018Cymraeg\u2019 i ddynodi cyfleoedd lle gallwch ddisgwyl gallu siarad Cymraeg, felly rhowch \u2018Cymraeg\u2019 yn y peiriant chwilio i ddod o hyd i gyfleoedd gwirfoddoli cyfrwng Cymraeg."}, {"text_idx": "#000021", "text": "Cymorth i ddod o hyd i\u2019r cyfleoedd cywir"}, {"text_idx": "#000022", "text": "Os hoffech gymorth personol i ddod o hyd i gyfleoedd gwirfoddoli addas bydd cyfle i chi ddweud hynny wrth gofrestru ar y wefan. Bydd eich canolfan wirfoddoli leol wedyn yn cysylltu a\u0302 chi gan gynnig cymorth neu gyngor drwy ebost, dros y ffo\u0302n neu drwy drefnu cyfweliad wyneb yn wyneb."}, {"text_idx": "#000023", "text": "Fel arall, gallwch ddechrau arni drwy glicio ar y botwm \u2018Rhoi Cynnig ar Wirfoddoli\u2019 ar y dudalen gartref i gofrestru fel gwirfoddolwr newydd ar y wefan a dechrau creu\u2019ch proffil arlein."}, {"text_idx": "#000024", "text": "Ar dudalen eich proffil gallwch gadw cofnod o ba sesiynau gwirfoddoli rydych wedi ymrwymo iddyn nhw, a faint o oriau o wirfoddoli rydych wedi\u2019u gwneud. Byddwch yn cael bathodynnau gwirfoddoli digidol pan fyddwch yn cofnodi 50, 100, 200, 500 neu 1000 awr. Mae cofnodi oriau yn hawdd \u2013 bydd y wefan yn eich atgoffa pan rydych yn debygol o fod ag oriau i\u2019w cofnodi. Os lawrlwythwch ap Teamkinetic o siop apiau Google neu Apple yna gallwch wneud hyn ar eich ffo\u0302n ble bynnag ydych chi."}, {"text_idx": "#000025", "text": "Mae angen i\u2019r mudiad rydych yn gwirfoddoli iddo gadarnhau\u2019r oriau rydych yn eu cofnodi cyn iddynt gyfrif tuag at eich bathodynnau digidol \u2013 felly atgoffwch nhw\u2019n garedig os nad ydynt yn gwneud hyn!"}, {"text_idx": "#000026", "text": "Gallwch lanlwytho manylion cymwysterau a hyfforddiant rydych wedi\u2019u gwneud, gan gynnwys tystysgrifau, i dudalen eich proffil. Dim ond mudiadau sy\u2019n gyfrifol am gyfleoedd gwirfoddoli yr ydych yn ymuno a\u0302 nhw a all weld y wybodaeth yn eich proffil."}, {"text_idx": "#000027", "text": "Gallwch adael adborth ar eich cyfleoedd gwirfoddoli, i roi gwybod i eraill sut hwyl cawsoch arni."}, {"text_idx": "#000028", "text": "Gallwch gysylltu\u2019ch proffil a\u0302\u2019ch cyfrif Facebook neu Twitter ac yna gallwch bostio\u2019n awtomatig pan fyddwch yn ymuno a\u0302 chyfle newydd neu\u2019n cofnodi oriau gwirfoddoli. Fel hyn gallwch roi\u2019r diweddaraf i\u2019ch ffrindiau yngly\u0302n a\u0302\u2019r hyn rydych yn ei wneud."}, {"text_idx": "#000029", "text": "Os ydych eisoes yn gwirfoddoli, efallai y bydd y mudiad rydych yn ei gefnogi yn eich annog i gofrestru ar y wefan newydd fel y gallant ei ddefnyddio i drefnu rotas, cyfathrebu a\u0302 gwirfoddolwyr, rhoi a derbyn adborth ac olrhain oriau gwirfoddolwyr."}, {"text_idx": "#000030", "text": "Sut bynnag rydych yn defnyddio nodweddion newydd y wefan newydd hon, y peth pwysicaf yw\u2019ch bod yn dod o hyd i gyfleoedd gwirfoddoli gwerth chweil a\u2019ch bod yn mwynhau\u2019r profiad."}, {"text_idx": "#000031", "text": "Os hoffech unrhyw gymorth wrth ddefnyddio\u2019r wefan, neu os yw\u2019n well gennych siarad a\u0302 rhywun i ddod o hyd i\u2019r cyfle gwirfoddoli rydych yn chwilio amdano, mae croeso i chi gysylltu a\u0302\u2019ch canolfan wirfoddoli."}, {"text_idx": "#000035", "text": "Ymunwch a\u0302 ni ar y cyfryngau cymdeithasol"}]